Drie gevonnis twee jaar ná plaasaanvalDie boer en aanvallers het op mekaar geskiet. Foto: Heritage Protection Group Drie mans is in die hooggeregshof in Polokwane gevonnis in verband met ŉ aanval twee jaar gelede op ŉ paartjie op ŉ plaas buite Marble Hall in Mpumalanga waartydens een van hul makkers doodgeskiet is. Die hof het Kenny Hlongwane (41) 25 jaar tronkstraf opgelê en Mpho Maila (30) en Caissus Ntjana (32) elkeen tot lewenslange tronkstraf gevonnis nadat hulle skuldig bevind is aan poging tot moord, roof met verswarende omstandighede, die besit van ongelisensieerde vuurwapens en ammunisie, asook huisbraak met die opset om te roof. Die drie veroordeeldes is op 9 November 2016 in hegtenis geneem nadat hulle die egpaar in hul huis op ŉ kleinhoewe in die Du Toitskraal-omgewing oorval, vasgebind en aangerand het. Hulle het onder meer vuurwapens uit ŉ kluis en selfone in die man se kombi gelaai wat buite die huis gestaan het. Hulle het met die kombi probeer vlug, maar teen ŉ heining vasgery. Intussen kon die boer homself loswikkel en ŉ haelgeweer in die hande kry, wat hy snags by hom gehou het. Die aanvallers het op die 33-jarige boer begin skiet. Hy het teruggeskiet. Een van die aanvallers is langs die heining doodgeskiet, terwyl die ander drie op die vlug geslaan het. Lede van die Heritage Protection Group het kort ná die aanval die aanvallers se spore gevolg en ŉ ernstig gewonde verdagte ŉ ent van die huis af aangetref waar hy weggekruip het. Lt.genl. Nneke Ledwaba, Limpopo se polisiekommissaris, het die drie se vonnisse verwelkom. “Ek hoop dit dra ŉ duidelike boodskap oor dat die polisie alles in hul vermoë sal doen om oortreders op te spoor.”